14. ΝΟΜΟΘΕΤ.ΔΙΑΤΑΓΜΑ υπ’ αριθ.4516 της 10/13 Ιουν.1966 (ΦΕΚ Α΄123) Περί ρυθμίσεως θεμάτων τινών Δημοσίου Χρέους. Αρθρ.1.-1.Συμφωνίαι Διακανονισμού Προπολεμικών Κρατικών Δανείων ή οφειλών εις ξένον νόμισμα, των οποίων η εξυπηρέτησις τελεί εν αναστολή συμφώνως προς τας διατάξεις του Α.Ν. 1318/1949 του κυρωθέντος δια του Νόμ.1586/50, κυρούνται δια Β.Δ/τος προκαλουμένου υπό του Υπουργικού Συμβουλίου, εφ’ όσον συνήφθησαν μέχρι 31 Δεκ.1965. 2.Η υφιστάμενη αναστολή εξυπηρετήσεως των συμφώνως προς την προηγούμενην παράγραφον ρυθμιζομένων Δανείων ή οφειλών, αίρεται κατά τα δι’ αποφάσεως του Υπουργού των Οικονομικών δημοσιευομένης δια της Εφημερίδος της Κυβερνήσεως, ειδικώτερον ορισθησόμενα. Άρθρ.2.-1.Η διάταξις του άρθρ.4 του Νόμ. 4287/1963 δύναται να εφαρμόζηται επί Προπολεμικών Κρατικών Δανείων ή οφειλών αντιπροσωπευομένων δια παραστατικών εν γένει τίτλων. 2.Εξαγορά των τίτλων ή εξόφλησις οιουδήποτε Προπολεμικού Κρατικού εις ξένον νόμισμα Δανείου ή οφειλής δύναται να χωρήση καθ’ οιονδήποτε χρόνον, εφ’ όσον η τιμή εξαγοράς ή εξοφλήσεως δεν υπερβαίνει το άρτιον του συνολικού κατά τίτλον ή οφειλήν χρέους. «Κατά την αληθή έννοιαν της διατάξεως της παρ.2 του άρθρ.2 του Ν.Δ. 4516/1966 «περί ρυθμίσεως θεμάτων τινών Δημοσίου Χρέους», η εν αυτή προβλεπόμενη εξόφλησις δύναται να χωρήση και δια της εκδόσεως και παραδόσεως νέων τίτλων, η δε τιμή εξαγοράς ή εξοφλήσεως, ως ορίζεται εν τη αυτή διατάξει, τυγχάνει απηλλαγμένη κατά τε τα καταβαλλόμενα ποσά, τους τυχόν εκδιδομένους νέους τίτλους και τα σχετικά εν γένει έγγραφα παντός Ελληνικού φόρου, τέλους, επιβαρύνσεως ή κρατήσεως». (Παρ.1 άρθρ.4 Α.Ν. 186/1967, ανωτ.σελ.128,25). Άρθρ.3.-Ο τρόπος παραδόσεως των υπό της Τραπέζης της Ελλάδος εξοφλουμένων ομολογιών και τοκομεριδίων των εις δραχμάς και εις ξένον νόμισμα Εθνικών Δανείων εις τας υπό του Κ.Δ. της 23.6.1942, ως μεταγενεστέρως ετροποποιήθη, οριζομένας Επιτροπάς ως και ο τρόπος λειτουργίας των Επιτροπών τούτων καθορίζεται εκάστοτε δι’ αποφάσεων του Υπουργού των Οικονομικών δημοσιευομένων δια της Εφημερίδος της Κυβερνήσεως. Δι’ ομοίων αποφάσεων ρυθμίζονται τα θέματα ελέγχου και καταστροφής των παρά των Τραπεζών Πρακτόρων του Δημοσίου εξοφλουμένων εν τω Εξωτερικώ ομολογιών και τοκομεριδίων των Εθνικών Δανείων. Άρθρ.4.-Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 